**สภายุติธรรมแห่งสากล**

เรซวาน พ.ศ. 2563 (ค.ศ. 2020)

ถึง ชาวบาไฮทั่วโลก

เพื่อนที่รักยิ่งทั้งหลาย

ความเป็นจริงที่เพิ่งเกิดขึ้นใหม่สองประการกระตุ้นให้เรากล่าวถ้อยคำต่อไปนี้กับท่าน ความเป็นจริงประการแรกคือความตระหนักรู้ที่กำลังเพิ่มมากขึ้นทั่วโลกเกี่ยวกับอันตรายซึ่งค่อย ๆ ปรากฏขึ้นและสร้างความหวาดกลัวที่มากับการแพร่ระบาดของโรคติดเชื้อไวรัสโคโรน่า ในหลายประเทศแม้จะมีความพยายามร่วมกันอย่างกล้าหาญและมุ่งมั่นที่จะยับยั้งภัยพิบัติ แต่สถานการณ์ก็ร้ายแรงมากอยู่แล้ว ก่อให้เกิดโศกนาฏกรรมสำหรับหลายครอบครัวและบุคคลจำนวนมาก และทำให้สังคมทั้งหลายจมดิ่งลงไปสู่ภาวะวิกฤติ คลื่นแห่งความทุกข์ทรมานและความเศร้าโศกกำลังซัดกระหน่ำที่ต่าง ๆ แห่งแล้วแห่งเล่า และจะทำให้ประเทศต่าง ๆ อ่อนแอลงในช่วงเวลาที่ต่างกัน และในลักษณะที่ไม่เหมือนกัน

ความเป็นจริงประการที่สอง ซึ่งเป็นสิ่งที่ชัดเจนยิ่งขึ้นทุกวัน คือความยืดหยุ่นและพละกำลังที่ไม่เสื่อมถอยของโลกบาไฮในการเผชิญกับความท้าทายซึ่งเป็นความท้าทายในแบบที่ไม่เคยมีผู้ใดในสมัยนี้พบเห็นมาก่อน การตอบสนองของท่านนั้นโดดเด่นยิ่ง เมื่อเราเขียนจดหมายถึงท่านเมื่อเดือนที่แล้วในวัน นอว์รูซนั้น เรากระตือรือร้นที่จะเน้นย้ำถึงคุณลักษณะต่าง ๆ อันน่าประทับใจที่แสดงออกมาโดยชุมชนทั้งหลายซึ่งแบบแผนการดำเนินกิจกรรมของพวกเขาได้ถูกทำให้ชะงักงันลง ทุกสิ่งที่เกิดขึ้นในช่วงหลายสัปดาห์ที่ผ่านมา ซึ่งเป็นช่วงที่เพื่อนหลายคนต้องปฏิบัติตามข้อจำกัดที่เข้มงวดมากขึ้น ล้วนแต่เพิ่มพูนความรู้สึกชื่นชมของเราอย่างมากมาย โดยการเรียนรู้จากประสบการณ์ที่ได้รับมาในส่วนอื่น ๆ ของโลกบางชุมชนได้ค้นพบวิธีการที่ปลอดภัยและสร้างสรรค์เพื่อสร้างความตระหนักเกี่ยวกับข้อกำหนดด้านสุขภาพที่จำเป็นต้องปฏิบัติตามภายในกลุ่มประชากรทั้งหลาย กำลังมีการให้ความเอาใจใส่เป็นพิเศษแก่ผู้ที่มีความเสี่ยงมากที่สุดจากไวรัสและจากความยากลำบากทางเศรษฐกิจที่เกิดขึ้นจากการแพร่ระบาดของไวรัส ความคิดริเริ่มต่าง ๆ ที่ถูกนำเสนอโดยสำนักข่าวบาไฮแห่งโลก (Bahá’í World News Service) ในเรื่องนี้เป็นเพียงไม่กี่ตัวอย่างของความคิดริเริ่มจำนวนนับไม่ถ้วนที่กำลังดำเนินการกันอยู่ ความคิดริเริ่มเหล่านี้ได้รับการเสริมแรงด้วยความพยายามในการตรวจสอบ ส่งเสริม และปลูกฝังคุณลักษณะทางจิตวิญญาณทั้งหลายที่จำเป็นที่สุดในเวลานี้ ความพยายามดังกล่าวจำนวนมากกำลังเกิดขึ้นอย่างหลีกเลี่ยงไม่ได้ในหน่วยครอบครัวหรือผู้ที่อยู่ตามลำพัง แต่ในที่ที่สภาวการณ์เอื้ออำนวยหรือเครื่องมือในการสื่อสารช่วยให้เป็นไปได้ ความรู้สึกของความเป็นปึกแผ่นอย่างพิเศษกำลังได้รับการหล่อเลี้ยงขึ้นอย่างแข็งขันในท่ามกลางบรรดาจิตวิญญาณที่กำลังตกอยู่ในสถานการณ์ที่คล้ายคลึงกัน พลวัตของวิถีชีวิตชุมชนซึ่งมีความสำคัญอย่างยิ่งต่อความเจริญก้าวหน้าของส่วนรวมจะไม่ถูกยับยั้งไว้

ขวัญกำลังใจของเราเพิ่มพูนขึ้นโดยการเห็นว่า ธรรมสภาแห่งชาติทั้งหลายซึ่งเป็นนายพลผู้ไม่ย่อท้อของกองทัพแห่งแสงสว่างนั้นได้นำทางแก่ชุมชนของตนเองและกำหนดแนวทางการสนองตอบภาวะวิกฤติอย่างมีความสามารถมากเพียงใด ธรรมสภาแห่งชาติเหล่านี้ได้รับการสนับสนุนอย่างมากจากบรรดาที่ปรึกษาและอนุกร ผู้ซึ่งชูธงแห่งการรับใช้ด้วยความรักอย่างกล้าหาญดังเช่นที่เคยปฏิบัติเสมอมา ในขณะที่คอยติดตามรับทราบข้อมูลเกี่ยวกับสภาพการณ์ที่มักจะเปลี่ยนแปลงอย่างรวดเร็วภายในประเทศของตน ธรรมสภาแห่งชาติทั้งหลายก็ได้ทำการเตรียมการต่าง ๆ ที่จำเป็นสำหรับการบริหารกิจการของศาสนา และโดยเฉพาะอย่างยิ่งสำหรับการดำเนินการเลือกตั้งในสถานที่ต่าง ๆ ที่ยังสามารถดำเนินการได้ โดยผ่านทางการสื่อสารกันอย่างสม่ำเสมอ สถาบันและหน่วยงานต่าง ๆ ได้ให้คำแนะนำที่ชาญฉลาด การให้ความมั่นใจที่ช่วยให้เกิดความสบายใจ และการให้กำลังใจอย่างต่อเนื่อง ในหลาย ๆ กรณีพวกเขาได้เริ่มระบุประเด็นอันสร้างสรรค์ที่กำลังก่อกำเนิดขึ้นจากการเสวนาที่เปิดตัวขึ้นในสังคมของพวกเขา ความคาดหวังที่เราได้แสดงออกไว้ในสารวันนอว์รูซของเราว่า การทดสอบความอดทนของมนุษยชาติครั้งนี้จะช่วยให้มนุษยชาติมีความหยั่งรู้ที่ลึกซึ้งยิ่งขึ้นนั้น กำลังเป็นสิ่งที่เป็นจริงขึ้นมาแล้วในขณะนี้ ผู้นำทั้งหลาย บรรดานักคิดที่โดดเด่น และนักวิจารณ์ทั้งหลายได้เริ่มสำรวจแนวคิดพื้นฐานและความมุ่งมาดปรารถนาอันอาจหาญ ซึ่งเมื่อไม่นานมานี้ ได้ขาดหายไปอย่างมากจากการเสวนาสาธารณะ ในปัจจุบันสิ่งเหล่านี้เป็นเพียงแสงแวบแรก ๆ แต่กระนั้นแสงเหล่านี้หยิบยื่นความเป็นไปได้ว่าช่วงเวลาแห่งการมีความตระหนักร่วมกันน่าจะอยู่ไม่ไกลจากสายตา

ความสบายใจที่เราได้รับเมื่อเห็นความสามารถในการปรับตัวที่โลกบาไฮแสดงออกมาในการลงมือกระทำต่าง ๆ นั้นถูกลดทอนลงไปโดยความเศร้าใจของเราเพราะผลพวงของการระบาดครั้งใหญ่ที่มีต่อมนุษยชาติ อนิจจา เราตระหนักดีว่าศาสนิกชนทั้งหลายและผู้ใกล้ชิดของพวกเขากำลังร่วมรับความทุกข์ทรมานนี้ด้วยเช่นกัน ระยะห่างจากเพื่อนและบรรดาผู้มีความสัมพันธ์กันทั้งหลายอันเนื่องมาจากข้อกำหนดด้านความปลอดภัยของสาธารณชนที่หลาย ๆ คนในโลกกำลังปฏิบัติตามอยู่นั้น สำหรับบางคนแล้วอาจเป็นการเปิดทางไปสู่การพลัดพรากจากกันอย่างถาวร ในรุ่งอรุณของแต่ละวันดูเหมือนจะแน่ใจได้ว่าจะต้องมีการทนรับความปวดร้าวอันสาหัสที่มากยิ่งขึ้นก่อนเวลาที่พระอาทิตย์จะลับฟ้าไป ขอให้คำมั่นสัญญาของการได้กลับมาพบกันใหม่อีกครั้งในอาณาจักรนิรันดร์นั้นเป็นสิ่งที่ให้การปลอบขวัญแก่บรรดาผู้ต้องสูญเสียผู้เป็นที่รักของตนไป เราสวดอ้อนวอนเพื่อให้จิตใจของพวกเขาคลายความโศกเศร้า และเพื่อขอให้พระกรุณาธิคุณของพระผู้เป็นเจ้ารายล้อมบรรดาผู้ที่การศึกษา การดำเนินชีวิต บ้านที่อยู่อาศัย หรือแม้กระทั่งหนทางในการยังชีพของพวกเขากำลังตกอยู่ในความเสี่ยง เราวิงวอนต่อองค์พระบาฮาอุลลาห์และอ้อนวอนขอพระพรและความโปรดปรานของพระองค์สำหรับท่านและสำหรับบรรดาผู้ที่ท่านรัก และสำหรับเพื่อนร่วมชาติทั้งหมดของท่าน

ไม่ว่าถนนสายที่จะต้องใช้เดินทางไปนี้จะยาวไกลและยากลำบากเพียงใด เรามีความมั่นใจอย่างสูงสุดในความทรหดอดทนและความมุ่งมั่นของท่านที่จะเดินทางไปให้ลุล่วง พวกท่านได้รับพละกำลังจากคลังสะสมแห่งความหวัง ความศรัทธา และความใจกว้างอันไพศาล พวกท่านเห็นแก่ความจำเป็นของผู้อื่นก่อนตนเอง ช่วยให้ผู้ที่ขาดแคลนสามารถได้รับการบำรุงเลี้ยงทางจิตวิญญาณ ให้ผู้ที่กระหายยิ่งขึ้นที่จะได้คำตอบนั้นได้รับความพึงพอใจ และช่วยให้บรรดาผู้ที่ปรารถนาจะทำงานเพื่อความเจริญของโลกได้รับการนำเสนอวิธีการให้ เราจะคาดหวังน้อยไปกว่านี้จากบรรดาสาวกผู้อุทิศตนของพระผู้ทรงความสมบูรณ์พร้อมอันอุดมพรได้อย่างไร

(ลงนาม) สภายุติธรรมแห่งสากล